Ricky Gervais var bara að djóka eða hvað ? Viðbrögðin í salnum voru dræm , en mun fleiri klöppuðu sjálfsagt heima í stofu . Ricky Gervais gerði garðinn einna frægastann í breska skrifstofudramanu The Office . Ricky Gervais er fyndinn náungi . Þó hann hefði aldrei gert neitt annað en að skapa The Office , þá ætti það að vera öllum lesendum Viðskiptablaðsins nógsamleg staðfesting þess . Þeir sem fylgjast með honum á Twitter vita líka að þar fer lunkinn samfélagsrýnir , þó að hann standi nær vinstrikantinum en Týr telur óhætt . En ætli kynningarræða hans á Golden Globes-hátíðinni í Hollywoood um helgina hafi ekki verið ein þarfasta ádrepa , sem sá yfirborðskenndi söfnuður hefur mátt þola ? Og fleiri réttilega tekið til sín . Gervais tók fram í upphafi að hann væri að kynna hátíðina í síðasta sinn og þess vegna væri honum sama hvað hann léti flakka , þetta væru bara brandarar , við myndum öll deyja innan skamms og það væri engin framhaldsmynd . Tók svo til við að rakka salinn niður í háði , hlífði hvorki stórstjörnum né aukaleikurum , ekki síst fyrir yfirborðsmennsku og hræsni , sem hann kryddaði með vel völdum dæmum um siðferðisbresti í bæði einkalífi og hinu opinbera . Hláturinn í salnum var vandræðalegur , en verst auðvitað hvað þetta var allt fyndið . Hann minnti á hvernig menn hefðu árum saman horft hjá hegðun Harvey Weinstein og horfðu enn hjá dálæti Leonardo DiCaprio á stúlkum á barmi lögaldurs , hvernig ofurhetjumyndirnar snerust ekki um leik heldur steraát leikaranna , hvernig gervöll Hollywood væri að missa sig í vökulu dyggðabrölti með mærðarfullu heimsósómatali yfir lýðnum , meðan enginn hirti um viðskiptasiðferði stóru stúdíóanna . „ Svo ef þú vinnur til verðlauna í kvöld , ekki nota pallinn til þess að halda pólitíska ræðu . Þú ert ekki í nokkurri stöðu til þess að lesa yfir almenningi um neitt . Flest ykkar voru skemur í skóla en Greta Thunberg . Svo ef þú vinnur , komdu upp og taktu þessi litlu verðlaun þín , þakkaðu umboðsmanni þínum og Guði þínum , og fokkaðu þér burt . " Viðbrögðin í salnum voru dræm . En þeim mun fleiri klöppuðu sjálfsagt heima í stofu . Því það er leiðinlegt til lengdar að hlusta á prédikanir um kolefnisfótspor frá fólki í einkaþotum ; feminískar trúarjátningar þessa kynóða bransa ; friðarboðskap úr mestu ofbeldisfabrikku heims ; fyrirmæli um hvað megi segja og hvað ekki frá annáluðum klámkjöftum . Því auðvitað hefur þetta breyska fólk ekkert að segja almenningi annað en replikkuna . Og Ricky Gervais var bara að djóka .